Twee dalk met Modimolle-plaasaanval verbindEen van die verdagtes wat aangekeer is. Foto: Verskaf Heritage Protection Group (HPG) in samewerking met Senyaka Nyaka Sekuriteit en beamptes van die Modimolle-speurdiens het twee verdagtes in hegtenis geneem in verband met ŉ plaasaanval in Julie buite Modimolle in Limpopo. HPG het Dinsdag op hul amptelike Facebook-blad gesê die twee verdagtes is na bewering Zimbabwiërs en een van hulle het glo vroeër vir die slagoffers, Lesley (63) en Hercu (75) van Niekerk, gewerk. Die verdagtes is in Mookgopong (Naboomspruit) in hegtenis geneem. “Daar is tydens die inhegtenisneming beslag gelê op ŉ paar skoene waarvan die afdruk ooreenstem met spore wat op die toneel gevind is. Die ondersoek na nóg verdagtes duur voort.” Kol. Moatshe Ngoepe, provinsiale polisiewoordvoerder, kon nie dadelik meer inligting rakende die inhegtenisnemings bekend maak nie. Hy het gesê die polisie is steeds besig om inligting te verkry, waarna hulle ŉ verklaring sal uitreik. Maroela Media het vroeër berig die Van Niekerk-egpaar is op 15 Junie die oggend op hul plaas aangeval. Die egpaar was glo op pad na die beeskamp toe hulle deur vier aanvallers gekonfronteer is. Die Van Niekerks was in hul voertuig toe die verdagtes uit die bosse te voorskyn gekom het. Hulle het geld geëis en in die proses vir Lesley deur die ruit van die bakkie geskiet. Die aanvallers het op Hercu ook geskiet, maar hy is nie gewond nie. Die aanvallers het daarna met die egpaar in hul bakkie na die huis op die plaas gery en daar die kluis se sleutels geëis. Hulle het met ŉ bedrag kontant, vuurwapens en die bakkie van die toneel gevlug. Die egpaar se voertuig is in die Crecy-omgewing langs die pad gelos en die aanvallers het van daar te voet gevlug. Van die gesteelde vuurwapens is in die bakkie agtergelaat. Lesley is ná die aanval in ŉ kritieke toestand met ŉ helikopter na die Unitas-hospitaal in Centurion geneem vir mediese behandeling. Robert Jordaan, Unitas se hoofbestuurder, het Dinsdag aan Maroela Media bevestig Lesley is intussen ontslaan. Een van die verdagtes wat aangekeer is. Foto: Verskaf